CELEX: 32018R0047
Language: bg
Date: 2017-10-30 00:00:00
Title: Делегиран регламент (ЕС) 2018/47 на Комисията от 30 октомври 2017 година за разрешаване на използването на алтернативни тралове Т90 при риболова в Балтийско море чрез дерогация от Регламент (ЕО) № 2187/2005 на Съвета

12.1.2018   
            
            
               BG
            
            
               Официален вестник на Европейския съюз
            
            
               L 7/21
            
         ДЕЛЕГИРАН РЕГЛАМЕНТ (ЕС) 2018/47 НА КОМИСИЯТА
   от 30 октомври 2017 година
   за разрешаване на използването на алтернативни тралове Т90 при риболова в Балтийско море чрез дерогация от Регламент (ЕО) № 2187/2005 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1139 на Европейския парламент и на Съвета от 6 юли 2016 година за създаване на многогодишен план за запасите от треска, херинга и цаца в Балтийско море и за видовете риболов, които експлоатират тези запаси, за изменение на Регламент (ЕО) № 2187/2005 на Съвета и за отмяна на Регламент (ЕО) № 1098/2007 на Съвета (1), и по-специално член 8 от него,
   като има предвид, че:
   
               (1)
            
            
               В Регламент (ЕС) № 1380/2013 на Европейския парламент и на Съвета (2) е заложена целта за постепенното премахване на изхвърлянията на улов при всички риболовни дейности на Съюза, като се въведе задължение за разтоварване по отношение на улова от видовете, спрямо които се прилагат ограничения на улова. Мерките за постепенното премахване на изхвърлянията на улов може да бъдат включени в многогодишните планове.
            
         
               (2)
            
            
               С Регламент (ЕС) 2016/1139 се създава многогодишен план за запасите от треска, херинга и цаца в Балтийско море и за видовете риболов, които експлоатират тези запаси. Този план предвижда между другото Комисията да приеме технически мерки, които да допринесат за постигането на целите на плана. По-специално Комисията може да приема делегирани актове по отношение на изменения в риболовните уреди, предназначени за гарантиране или подобряване на селективността, намаляване на нежелания улов или свеждане до минимум на отрицателното въздействие върху екосистемата.
            
         
               (3)
            
            
               С Регламент (ЕО) № 2187/2005 на Съвета (3) се постановяват техническите мерки за опазване при улов и разтоварване на рибни ресурси в Балтийско море. В този регламент се определят допустимите размери на окото на мрежата и други спецификации, например риболовните уреди, разрешени за отделните целеви видове в Балтийско море.
            
         
               (4)
            
            
               Дания, Германия, Естония, Латвия, Литва, Полша, Финландия и Швеция имат пряк управленски интерес в областта на рибарството в Балтийско море. След допитване до Консултативния съвет за Балтийско море тези държави членки представиха съвместна препоръка (4) на Комисията. В препоръката се посочва, че определени изменения на спецификациите на характеристиките на тралната торба на съществуващи тралове Т90, установени в Регламент (ЕО) № 2187/2005, ще подобрят селективността и намалят количеството нежелан улов на атлантическа треска. Научният, технически и икономически комитет по рибарство (НТИКР) потвърди тази констатация въз основа на проведена научна работа.
            
         
               (5)
            
            
               Предложените в съвместната препоръка мерки относно използването на алтернативни тралове Т90 в допълнение към траловете Т90, определени в Регламент (ЕО) № 2187/2005, допринасят за постигането на целите на многогодишния план, установен с Регламент (ЕС) 2016/1139. Поради това тези мерки следва да бъдат приети в съответствие с член 18, параграф 3 от Регламент (ЕС) № 1380/2013,
            
         ПРИЕ НАСТОЯЩИЯ РЕГЛАМЕНТ:
   Член 1
   Предмет
   С настоящия регламент се разрешава при някои риболовни дейности в Балтийско море да се използват тралове Т90, които отговарят на спецификации, различни от определените в Регламент (ЕО) № 2187/2005.
   Член 2
   Обхват
   Настоящият регламент се прилага по отношение на риболовните кораби на Съюза, които в Балтийско море извършват видовете риболов, посочени в член 1 от Регламент (ЕС) 2016/1139.
   Член 3
   Определения
   За целите на настоящия регламент се прилагат следните определения:
   
               а)
            
            
               „тралове Т90“ означава тралове, датски грибове и подобни средства, които имат торба и удължение, изработени от стандартна плетена мрежа с ромбовиден отвор, обърнат на 90o, така че главната посока на кордата на мрежата е успоредна на посоката на влачене.
            
         
               б)
            
            
               „съответни държави членки“ означава Дания, Германия, Естония, Латвия, Литва, Полша, Финландия и Швеция.
            
         Член 4
   Алтернативни спецификации за тралната торба на траловете Т90
   1.   Чрез дерогация от приложение II към Регламент (ЕО) № 2187/2005 се разрешава използването на тралове Т90 с трална торба, отговаряща на следните спецификации:
   
               а)
            
            
               чрез дерогация от бележка под линия 2 в приложение II и буква б) от допълнение 2 към същото приложение размерът на отвора на тралната торба е поне 115 mm;
            
         
               б)
            
            
               чрез дерогация от буква д) от допълнение 2 към това приложение броят на отворите в която и да е периферия на тралната торба в тесния смисъл и в удължението, с изключение на шевовете и ръбовете, е 80 кръгли отвора,
            
         
               в)
            
            
               дължината на тралната торба е поне 9 m.
            
         2.   Тралната торба трябва да отговаря на всички останали спецификации, определени в допълнение 2 към посоченото приложение.
   Член 5
   Записване на улова
   Съответните държави членки гарантират, че уловът, извършен с описания в член 4 риболовен уред, се записва отделно от улова, извършен с други риболовни уреди.
   Член 6
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 октомври 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 191, 15.7.2016 г., стр. 1.
   
      (2)  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).
   
      (3)  Регламент (ЕО) № 2187/2005 на Съвета от 21 декември 2005 г. за опазване на рибните ресурси посредством технически мерки в района на Балтийско море, Белти и протока Оресунд, за изменение на Регламент (ЕО) № 1434/98 и отмяна на Регламент (ЕО) № 88/98 (ОВ L 349, 31.12.2005 г., стр. 1).
   
      (4)  Съвместна препоръка на групата на високо равнище BALTFISH. Технически мерки за подзони 22—32 (Балтийско море) — алтернативна трална торба за Т90.